Kokoomuksen eduskuntaryhmän puheenjohtajan Kalle Jokisen mielestä oikeus osoittaa mieltä ei tarkoita oikeutta tehdä rikosta.

Vasemmistoliiton puheenjohtaja Li Andersson antaa ymmärrystä vihreiden lainsäädäntösihteeri Aino Pennasen toiminnalle.

Kokoomuksen ryhmänjohtaja Kalle Jokinen sen sijaan tuomitsee mielenilmauksen.

Vasemmistoliiton puheenjohtaja Li Andersson on vaatinut aiemmin, että Maahanmuuttoviraston toiminnasta teetetään riippumaton selvitys. JARNO KUUSINEN/AOP

Vihreiden lainsäädäntösihteeri Aino Pennanen kohautti tiistaina yrittäessään estää turvapaikanhakijan palauttamisen kotimaahansa. Perheensä kanssa Finnairin lennolla Berliiniin matkalla ollut Pennanen poistettiin lopulta koneesta.

Vihreiden puheenjohtaja Touko Aalto kiitteli Pennasta tuoreeltaan rohkeasta toiminnasta ja kehotti " virallista Suomea heräämään " .

- Kun Suomen hallitus ja viranomaiset eivät reagoi huutaviin ihmisoikeusrikkomuksiin, niin näiden ongelmien esiin nostaminen on sitten kansalaisten rohkeudesta kiinni, Aalto kommentoi asiaa Iltalehdelle.

Aalto jopa vertasi Ilta-Sanomissa Pennasta ihmisoikeusaktivisti Rosa Parksiin, joka pidätettiin Alabamassa 1955, kun hän ei luovuttanut istumapaikkaansa linja-autossa valkoihoiselle miehelle.

Pennanen saa ymmärrystä oman puolueensa puheenjohtajan lisäksi vasemmistoliiton puheenjohtajalta Li Anderssonilta.

- Suomesta palautettuja ihmisiä on aikaisemmin tapettu kotimaassaan. On ymmärrettävää, että ihmiset toimivat jakamattoman ihmisarvon puolesta kansalaistottelemattomuuden keinoin, kun pelätään, että toisen henki on vaarassa, Andersson sanoo Iltalehdelle ja täsmentää puhuvansa asiasta yleisellä tasolla.

Anderssonin mukaan " totuus on, että suomalaisviranomaiset eivät tiedä, mitä vaikkapa Kabuliin palautetulle henkilölle tapahtuu " .

- Esimerkiksi sisäministeriön ylijohtaja Jorma Vuorio on myöntänyt, että helmikuussa uutisoitu irakilaisen turvapaikanhakijan surma ei ollut ensimmäinen kerta kun Suomen palauttama henkilö surmataan, vaan tällaista tapahtuu " silloin tällöin " .

Anderssonin mukaan " sokeaan luottamukseen kotimaisia viranomaisiakaan kohtaan ei ole syytä, surullista kyllä " .

- Pakolaisneuvonta on hoitanut tapauksia, joissa henkilön lainvoimaisesti päätetty käännytys Suomesta on estynyt vasta ylikansallisen elimen estettyä palautuksen, jossa henkilöä olisi uhannut kidutus tai epäinhimillinen kohtelu.

Juttu jatkuu kuvan jälkeen.

Kokoomuksen eduskuntaryhmän puheenjohtajan Kalle Jokisen mukaan vihreiden lainsäädäntösihteeri osoitti piittaamattomuutta toiminnallaan myös muita lentomatkustajia kohtaan. PETTERI PAALASMAA

Tien päässä on anarkia

Kokoomuksen eduskuntaryhmän puheenjohtaja Kalle Jokinen pitää sitä vastoin Pennasen toimintaa " täysin tuomittavana " .

- Kyllä vihreiden lainsäädäntösihteerin pitäisi ymmärtää, että oikeus osoittaa mieltä ei tarkoita samalla oikeutta tehdä rikosta. Lentoliikenteen häirinnästä on säännökset olemassa, Jokinen kommentoi Iltalehdelle.

- Tästä keissistä tekee raskauttavan se, että kyseessä on juridiikkaa tunteva henkilö, jonka tehtävänä on antaa oikeudellisia neuvoja ryhmälleen, Jokinen lisää.

Tähän mennessä ei ole tiedossa, miksi Finnairin lennolla ollutta henkilöä oltiin karkottamassa Suomesta. Jokisen mukaan palautuksen syy ei ole olennainen seikka.

- Viranomaismenettely on hyvin tarkka ja kontrolloitu, on oikeuden päätöksiä ja valitusmenettelyt kestävät joskus vuosia. On syy mikä tahansa, niin se ei oikeuta tällaiseen toimintaan, Jokinen katsoo.

- Järjestäytynyt yhteiskunta perustuu siihen, että lakeja noudatetaan - sen tien päässä on anarkia, jos jokainen lähtee omien käsitystensä mukaan, Jokinen jatkaa.

Perussuomalaisten puheenjohtaja Jussi Halla-aho kysyi kannanotossaan, ovatko vihreät " parlamentaariseen vaikuttamiseen ja oikeusvaltioperiaatteeseen sitoutunut puolue vai ulkoparlamentaarista toimintaa harjoittava ja laittomuuteen kannustava vastarintaliike ja äärijärjestö " .

Sinisten eduskuntaryhmän puheenjohtajan Simon Elon mukaan " vihreiden moraalisäteily sulkee heiltä hallitusoven " .

- Jos ei itse kunnioita lakia, niin ei lakia pääse säätämäänkään.

1.8. klo 14.35: Täsmennetty maininta siitä, että Li Andersson kommentoi jutussa kansalaistottelemattomuutta yleisellä tasolla. Tarkennettu myös otsikkoa.